**Opstiller til lokalbestyrelsen 2017-18**

**Kathrine Høgh Pedersen**

**Kort fortalt om mig selv**: jeg bor og arbejder i Køge, som digital designer for en lokal virksomhed. Jeg er uddannet indenfor design og kommunikation, og overvejer at søge mere uddannelse fremadrettet. Mit håb er netop i fremtiden at kunne arbejde med formidling og kommunikation indenfor emner som klima og miljø.

Jeg går meget op i miljø- og klimahensyn, og bruger gerne en time i supermarkedet for at læse varedeklarationerne igennem. Jeg er vegetar (plus jeg spiser heller ikke mælkeprodukter) på 2 år, og køber så vidt muligt økologisk. Jeg afskyr affald og plastik. Er der en mulighed for anden, mere miljøvenlig emballage end plastik, så vælger jeg den.

Jeg tænker meget over hvordan jeg som person påvirker klimaet og verden omkring mig. Jeg har derfor en lang rækker af regler for mig selv, men det er også vigtigt for mig at andre ikke føler at jeg dømmer dem (hvis de fx spiser en bøf) da jeg tror på at fødevareforståelse er vejen frem.

Jeg elsker at rejse, men foretrækker de nærmeste destinationer omkring mig: Sverige, Norge, Island og Skotland. Jeg giver mig selv en ‘fly’ kvote hvert år, for at mindske miljøbelastningen derfra. I stedet tager jeg så fx toget op i Sverige, hvor jeg ofte er på vandretur.

Miljø er klart det jeg går mest op i, men dertil skal det selvfølgelig ikke være sagt at jeg ikke går op i de mennesker der findes omkring mig. Miljøet har blot min første prioritet.